กรณ์เชื่อหุ้นพุ่งสัญญาณตอบรับแผนปรองดอง
รมว.คลังเชื่อทุกฝ่ายยอมรับ แผนปรองดอง5ข้อของนายกฯหลังหุ้นปรับตัวขึ้นกว่า 30 จุด ย้ำรัฐบาลเตรียมมาตรการฟื้นฟูภาพลักษณ์ประเทศในสายตานักลงทุนหลังม็อบยุติไว้แล้ว&nbsp;
4 พ.ค. 2553

รมว.คลังเชื่อทุกฝ่ายยอมรับ แผนปรองดอง5ข้อของนายกฯหลังหุ้นปรับตัวขึ้นกว่า 30 จุด ย้ำรัฐบาลเตรียมมาตรการฟื้นฟูภาพลักษณ์ประเทศในสายตานักลงทุนหลังม็อบยุติไว้แล้ว 
นายกรณ์ จาติกวณิช รมว.คลัง กล่าวว่า หลังจากที่นายอภิสิทธิ์ เวชชาชีวะ นายกรัฐมนตรีเสนอทางออกทางการเมือง 5 ข้อ ทำให้บรรยากาศการเมืองดีขึ้นมา เห็นได้ดัชนีหลักทรัพย์ปรับตัวขึ้นไปกว่า 30 จุด หรือประมาณ 5% ทำให้พอประเมินได้ว่าประชาชนส่วนใหญ่ยอมรับกับข้อเสนอของนายกรัฐมนตรี เพราะเห็นว่าเป็นประโยชน์กับส่วนร่วมทุกฝ่าย และมีความเป็นไปได้ที่จะทำให้ฝ่ายคนเสื้อแดงยุติการชุมนุม
"ที่ผ่านมาการชุมนุมของคนเสื้อแดงกระทบกับการขยายตัวทางเศรษฐกิจของไทยให้ลดลงประมาณ 0.5% จากที่คลังประมาณการเศรษฐกิจปี 2553 จะขยายตัวได้ 4-5% หรือ ประมาณ 4.5% ซึ่งหากการชุมนุมสามารถยติลงได้ หรือไม่มีความรุนแรงที่ทำให้สูญเสียทรัพย์สินและชีวิตอีก ก็ไม่น่าจะมีผลกระทบทำให้เศรษฐกิจของไทยลดลงไปมากกว่า 0.5%"นายกรณ์กล่าว
อย่างไรก็ตามทุกฝ่ายต้องเร่งสมานฉันท์กันอย่างแท้จริง เพราะที่ผ่านมาภาพข่าวของประเทศไทยที่ปรากฏกับสายตาชาวโลกเป็นลบมาตลอด ซึ่งเป็นธรรมชาติของการเกิดข่าวร้ายยจะมีการแพร่ไปทั่วอย่างรวดเร็ว ขณะที่ข่าวดีจะไม่ค่อยปรากฏ โดยต้องยอมรับการชุมนุมของคนเสื้อแดงในช่วง 2 เดือนที่ผ่านมา ทำให้ภาพลักษณ์ของประเทศในสายตาของนักลงทุน และท่องเที่ยวต่างประเทศเสียไปมาก จะต้องใช้เวลานานกว่าจะฟื้นฟูภาพลักษณ์ของประเทศให้กลับคืนมาให้นักลงทุน และ นักท่องเที่ยวมั่นใจกลับมาอีกครั้งหนึ่ง และรัฐบาลได้เตรียมมาตรการไว้แล้ว
นายกรณ์กล่าวว่า คลังในฐานะประธานจัดงาน เฉลิมพระเกียรติพระบาทสมเด็จพระเจ้าอยู่หัว ในโอกาสบรมราชาภิเษก ปีที่ 60 ภายใต้ชื่องาน “รวมพลังใจ ถวายความภักดี” ระหว่างวันที่ 5-9 พฤษภาคมนี้ ระหว่างเวลา 18.00 น. – 24.00 น. ณ ถนนราชดำเนิน ได้ตัดสินใจย้ายเวทีหลักพิธีการ พิธีเปิดและพิธีปิด จาก จากบริเวณอนุสาวรีย์ประชาธิปไตย มาเป็นที่ลานพระบรมรูปทรงม้า เพราะเป็นที่โล่งไม่มีอาคาร เพื่อความปลอดภัยของผู้เข้าร่วมงานได้ง่ายกว่า ทั้งนี้การตัดสินใจย้ายเวทีดังกล่าว มีขึ้นก่อนที่นายกรัฐมนตรีแถลงทางออกทางการเมืองเพียงไม่กี่นาที ซึ่งหากคนเสื้อแดงยอมรับข้อเสนอและยุติการชุมนุม ก็เชื่อว่าจะทำให้ประชาชนมีความมั่นใจมาร่วมงานจำนวนมาก